title: Kommissionens gennemførelsesforordning (EU) nr. 859/2011 af 25. august 2011 om ændring af forordning (EU) nr. 185/2010 om detaljerede foranstaltninger til gennemførelse af de fælles grundlæggende normer for luftfartssikkerhed, for så vidt angår luftfragt og luftpost  EØS-relevant tekst

text:
               26.8.2011

               DA

               Den Europæiske Unions Tidende

               L 220/9

         KOMMISSIONENS GENNEMFØRELSESFORORDNING (EU) Nr. 859/2011
   af 25. august 2011
   om ændring af forordning (EU) nr. 185/2010 om detaljerede foranstaltninger til gennemførelse af de fælles grundlæggende normer for luftfartssikkerhed, for så vidt angår luftfragt og luftpost
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EF) nr. 300/2008 af 11. marts 2008 om fælles bestemmelser om sikkerhed inden for civil luftfart og om ophævelse af forordning (EF) nr. 2320/2002 (1), særlig artikel 4, stk. 3, og
   ud fra følgende betragtninger:

               (1)

               Kommissionens forordning (EU) nr. 185/2010 af 4. marts 2010 om detaljerede foranstaltninger til gennemførelse af de fælles grundlæggende normer for luftfartssikkerhed (2) indeholder ikke bestemmelser om fragt og post, der transporteres til EU-lufthavne fra tredjelande. Der bør indføres sådanne bestemmelser for at beskytte de civile luftfartsselskaber, der medbringer denne type fragt og post, mod ulovlige handlinger.

               (2)

               Forordning (EU) nr. 185/2010 bør derfor ændres i overensstemmelse hermed.

               (3)

               Ved vurderingen af luftfartssikkerheden i tredjelande vil der blive taget hensyn til eventuelle samarbejds- og partnerskabsaftaler indgået mellem EU eller de enkelte medlemsstater og de pågældende tredjelande, som udgør grundlaget for sikring af korrekt gennemførelse af luftfartssikkerhedsnormerne.

               (4)

               I forbindelse med indgåelsen af lufttransportaftaler med tredjelande bør Kommissionen og medlemsstaterne bestræbe sig på at opnå et tættere samarbejde om luftfartssikkerhed, idet de støtter gennemførelsen og anvendelsen i tredjelande af normer og principper, der er svarer til dem, der gælder i EU, hvis dette kan bidrage effektivt til at imødegå den globale trussel og risiko.

               (5)

               Kommissionen bør senest i juli 2013 sammen med medlemsstaterne og de berørte parter undersøge, hvorvidt det er praktisk muligt og gennemførligt at gennemføre uafhængig validering af luftfartsselskaber, der transporterer fragt til EU fra tredjelandslufthavne, og af de sikkerhedsgodkendte fragtagenter og kendte befragtere, som de modtager forsendelser direkte fra, og om nødvendigt justere procedurerne eller ændre denne forordning.

               (6)

               Kommissionen og medlemsstaterne bør på grundlag af den forpligtelse, som de kontraherende stater i Organisationen for International Civil Luftfart har til mindst at opfylde ICAO-normerne for luftfragtsikkerhed, henvende sig til myndighederne i tredjelande med henblik på et samarbejde og, hvis dette er muligt, og der anmodes herom, yde bistand til opbygning af kapacitet til at gennemføre sikkerhedskrav for fragt og post, der medbringes til EU.

               (7)

               Kommissionen koordinerer og deltager aktivt i de EU-foranstaltninger, der tager sigte på at lette gennemførelsen af luftfartssikkerhedskrav for flyvninger til EU fra tredjelandslufthavne, og giver organer i tredjelande adgang til de relevante oplysninger på et strengt need-to-know-grundlag og på betingelse af, at der gives tilstrækkelige garantier.

               (8)

               Foranstaltningerne i denne forordning er i overensstemmelse med udtalelse fra Komitéen for Civil Luftfartssikkerhed, der er nedsat ved artikel 19, stk. 1, i forordning (EF) nr. 300/2008 —

         VEDTAGET DENNE FORORDNING:
   Artikel 1
   Bilaget til forordning (EU) nr. 185/2010 ændres i overensstemmelse med bilaget til nærværende forordning.
   Artikel 2
   Kommissionen vurderer og evaluerer anvendelsen af foranstaltningerne i denne forordning og fremsætter om nødvendigt et forslag senest den 1. juli 2015.
   Kommissionen foretager senest den 31. december 2012 en vurdering af, hvilke konsekvenser kravene i denne forordning sandsynligvis vil få, navnlig kravene vedrørende uafhængige valideringer. Resultatet heraf forelægges for Komitéen for Civil Luftfartssikkerhed. Kommissionen foreslår om nødvendigt en justering af kravene senest den 1. juli 2013.
   Artikel 3
   Denne forordning træder i kraft på tyvendedagen efter offentliggørelsen i Den Europæiske Unions Tidende.
   Den anvendes fra den 1. februar 2012.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 25. august 2011.

            På Kommissionens vegne

         José Manuel BARROSO

            Formand

      (1)  EUT L 97 af 9.4.2008, s. 72.

      (2)  EUT L 55 af 5.4.2010, s. 1.

      BILAG
      I bilaget til forordning (EU) nr. 185/2010 foretages følgende ændringer:

                  A.

                  Punkt 6.1.2 affattes således:

                              »6.1.2.

                              Hvis der er grund til at antage, at en forsendelse, for hvilken en sikkerhedskontrol er udført, har været udsat for et indgreb eller ikke har været beskyttet mod uautoriseret adgang fra det tidspunkt, hvor denne sikkerhedskontrol blev udført, screenes den af en sikkerhedsgodkendt fragtagent, før den lastes på et luftfartøj. Forsendelser, der ser ud, som om de har været udsat for betydelige indgreb eller på anden måde forekommer mistænkelige, håndteres som højrisikofragt eller -post (HRCM), jf. punkt 6.7.«

                  B.

                  Punkt 6.3.2.6, litra d), affattes således:

                              »d)

                              forsendelsens sikkerhedsstatus, dvs.

                                          —

                                          »SPX«, der betyder, at forsendelsen er sikret til transport med passager-, fragt- og postfly, eller

                                          —

                                          »SCO«, der betyder, at forsendelsen kun er sikret til transport med fragt- og postfly, eller

                                          —

                                          »SHR«, der betyder, at forsendelsen er sikret i overensstemmelse med de krav, der gælder for højrisikoforsendelser.«

                  C.

                  I kapitel 6 tilføjes følgende punkter:
                  »6.7.   HØJRISIKOFRAGT OG -POST (HRCM)
                  Der er fastsat bestemmelser vedrørende højrisikofragt og -post i en særskilt kommissionsafgørelse.
                  6.8.   BESKYTTELSE AF FRAGT OG POST, DER BRINGES IND I EU FRA TREDJELANDE
                  6.8.1.   Udpegelse af luftfartsselskaber

                              6.8.1.1.

                              Krav gældende indtil den 30. juni 2014:

                                          a)

                                          Luftfartsselskaber, der medbringer fragt eller post fra en lufthavn i et tredjeland, der ikke er opført i tillæg 6-F, med henblik på transfer, transit eller aflæsning i en lufthavn, der er omfattet af forordning (EF) nr. 300/2008, udpeges som ACC3 (»Air Cargo or Mail Carrier operating into the Union from a Third Country Airport«):

                                                      —

                                                      af den ansvarlige myndighed i den medlemsstat, der er opført i bilaget til Kommissionens forordning (EU) nr. 394/2011 (1) om ændring af forordning (EF) nr. 748/2009 (2) om en liste over luftfartøjsoperatører, som den 1. januar 2006 udførte eller derefter har udført en af luftfartsaktiviteterne i bilag I til Europa-Parlamentets og Rådets direktiv 2003/87/EF (3)

                                                      —

                                                      af den ansvarlige myndighed i den medlemsstat, der har udstedt luftfartsselskabets luftfartscertifikat, hvis der tale om luftfartsselskaber, der ikke er opført i bilaget til forordning (EU) nr. 394/2011

                                                      —

                                                      af den ansvarlige myndighed i den medlemsstat, hvor luftfartsselskabet har sin hovedbase i EU, eller en anden kompetent myndighed i EU efter aftale med den pågældende myndighed, hvis der tale om luftfartsselskaber, der ikke er opført i bilaget til forordning (EU) nr. 394/2011, og som ikke har et luftfartscertifikat udstedt af en medlemsstat.

                                          b)

                                          Med henblik på udpegelsen som ACC3, skal luftfartsselskabet:

                                                      —

                                                      sikre, at dets sikkerhedsprogram dækker alle punkterne i tillæg 6-G for så vidt angår fragt og post, der lastes om bord på dets luftfartøjer i et tredjeland med henblik på transport til EU, og

                                                      —

                                                      forelægge en ACC3-forpligtelseserklæring, jf. tillæg 6-H, for den ansvarlige myndighed. Denne erklæring skal være underskrevet af luftfartsselskabets juridiske repræsentant eller af den person, der er ansvarlig for sikkerheden, og

                                                      —

                                                      udpege en person til på luftfartsselskabets vegne at bære det overordnede ansvar for gennemførelsen af sikkerhedsbestemmelser for fragt eller post i tredjelande og give oplysninger om denne person til den ansvarlige myndighed.

                                          c)

                                          Den ansvarlige myndighed opbevarer enten originalen eller en kopi af den underskrevne ACC3-forpligtelseserklæring. Opbevares originalen af luftfartsselskabet, skal den mindst være tilgængelig for inspektion i den periode, hvor den er gyldig.

                                          d)

                                          Den ansvarlige myndighed meddeler Kommissionen de nødvendige oplysninger om luftfartsselskabet, og Kommissionen stiller disse oplysninger til rådighed for alle medlemsstaterne.

                                          e)

                                          Et ACC3, der er givet meddelelse om til Kommissionen i overensstemmelse med litra d), anerkendes i alle medlemsstaterne med henblik på alle flyvninger fra den anførte tredjelandslufthavn til EU.

                              6.8.1.2.

                              Krav, der skal være opfyldt senest den 1. juli 2014:

                                          a)

                                          Udover at opfylde kravene i punkt 6.8.1.1, litra b), sørger luftfartsselskabet for, at en uafhængig validitetskontrollør senest den 1. juli 2014 har foretaget en kontrol på stedet af dets fragt- og postflyvninger i den pågældende tredjelandslufthavn.

                                          b)

                                          Den uafhængige validitetskontrollør gennemgår luftfartsselskabets sikkerhedsprogram og sikrer, at det dækker punkterne i tillæg 6-G, kontrollerer, om det er i overensstemmelse med den pågældende tredjelandslufthavns program ved at anvende tjeklisten i tillæg 6-C3, og forelægger en rapport:

                                                      —

                                                      for den ansvarlige myndighed i den medlemsstat, der er opført i bilaget til forordning (EU) nr. 394/2011 om ændring af forordning (EF) nr. 748/2009 om en liste over luftfartøjsoperatører som den 1. januar 2006 udførte eller derefter har udført en af luftfartsaktiviteterne i bilag I til direktiv 2003/87/EF

                                                      —

                                                      for den ansvarlige myndighed i den medlemsstat, der har udstedt luftfartsselskabets luftfartscertifikat, hvis der er tale om luftfartsselskaber, der ikke er opført i bilaget til Kommissionens forordning (EU) nr. 394/2011

                                                      —

                                                      for den ansvarlige myndighed i den medlemsstat, hvor luftfartsselskabet har sin hovedbase i EU, eller en anden kompetent myndighed i EU efter aftale med den pågældende myndighed, hvis der er tale om luftfartsselskaber, der ikke er opført i bilaget til forordning (EU) nr. 394/2011, og som ikke har et luftfartscertifikat udstedt af en medlemsstat.

                                          c)

                                          Er den ansvarlige myndighed tilfreds med den uafhængige validitetskontrollørs rapport, sørger denne myndighed for, at de fornødne oplysninger om det pågældende ACC3 indføres i EU's database over sikkerhedsgodkendte fragtagenter og kendte befragtere.

                                          d)

                                          Ved indførelsen i databasen giver den ansvarlige myndighed befragteren og den tredjelandslufthavn, hvorfra befragteren medbringer fragt til EU, en entydig alfanumerisk identifikationskode i standardformat. Den entydige alfanumeriske identifikationskode skal fremgå elektronisk eller skriftligt af de dokumenter, der ledsager forsendelserne.

                                          e)

                                          Hvis den ansvarlige myndighed ikke er tilfreds med de oplysninger, som luftfartsselskabet meddeler, eller med den uafhængige valideringsrapport, underrettes det luftfartsselskab, der ansøger om udpegelse som ACC3, straks om begrundelsen herfor.

                                          f)

                                          Et ACC3, der er opført i EU's database over sikkerhedsgodkendte fragtagenter og kendte befragtere i overensstemmelse med dette punkt 6.8.1.2, anerkendes i alle medlemsstaterne med henblik på alle flyvninger fra den pågældende tredjelandslufthavn til EU.

                                          g)

                                          Et ACC3, der er opført i EU's database over sikkerhedsgodkendte fragtagenter og kendte befragtere, valideres regelmæssigt, dvs. mindst hvert 5. år, i den tredjelandslufthavn, som det er udpeget for, og det forelægger en ny forpligtelseserklæring for hver validering.

                        6.8.2.   Sikkerhedskontrol for fragt og post, der medbringes fra et tredjeland

                              6.8.2.1

                              Et ACC3 sørger for, at al fragt og post, der medbringes med henblik på transfer, transit eller aflæsning i en EU-lufthavn, screenes, medmindre:

                                          a)

                                          en sikkerhedsgodkendt fragtagent har gennemført den krævede sikkerhedskontrol af forsendelsen, og forsendelsen har været beskyttet mod uautoriseret adgang, fra denne sikkerhedskontrol blev udført og frem til lastningen, eller

                                          b)

                                          en kendt befragter har gennemført den krævede sikkerhedskontrol af forsendelsen, og forsendelsen har været beskyttet mod uautoriseret adgang, fra denne sikkerhedskontrol blev udført og frem til lastningen, eller

                                          c)

                                          en registreret befragter har gennemført den krævede sikkerhedskontrol af forsendelsen, og forsendelsen har været beskyttet mod uautoriseret adgang, fra denne sikkerhedskontrol blev udført og frem til lastningen, og forsendelsen ikke lastes på et passagerfly, eller

                                          d)

                                          forsendelsen er undtaget fra screening i overensstemmelse med punkt 6.1.1, litra d), og den har været beskyttet mod uautoriseret adgang fra det tidspunkt, hvor den blev identificerbar luftfragt eller identificerbar luftpost, og frem til lastningen.

                              6.8.2.2.

                              Kravene i punkt 6.8.2.1 skal indtil den 30. juni 2014 mindst opfylde ICAO-normerne. Fragt og post, der medbringes til EU, skal derefter:

                                          a)

                                          screenes efter en af de metoder, der er angivet i punkt 6.2.1, således at det med rimelig sikkerhed kan konstateres, at den pågældende fragt eller post ikke indeholder forbudte genstande, eller

                                          b)

                                          på grundlag af en sikkerhedskontrol foretaget af en sikkerhedsgodkendt fragtagent, kendt befragter eller registreret befragter udpeges i overensstemmelse med punkt 6.8.3 eller

                                          c)

                                          undtages fra screening i overensstemmelse med punkt 6.1.1, litra d), og beskyttes mod uautoriseret adgang fra det tidspunkt, hvor den blev identificerbar luftfragt eller identificerbar luftpost, og frem til lastningen.

                              6.8.2.3.

                              Forsendelsens sikkerhedsstatus angives elektronisk eller skriftligt i ledsagedokumenterne, som kan have form af et luftfragtbrev, et tilsvarende forsendelsesdokument eller en særskilt erklæring.

                        6.8.3.   Udpegelse af sikkerhedsgodkendte fragtagenter, kendte befragtere og registrerede befragtere i tredjelande

                              6.8.3.1.

                              Et luftfartsselskab, der er udpeget som ACC3, skal indtil den 30. juni 2014 anføre i sit sikkerhedsprogram, hvilke sikkerhedskontroller der foretages af de sikkerhedsgodkendte fragtagenter, kendte befragtere og registrerede befragtere, som det pågældende luftfartsselskab modtager forsendelser direkte fra. Derefter skal det desuden:

                                          a)

                                          sikre, at disse sikkerhedsgodkendte fragtagenter og kendte befragtere i tredjelande mindst hvert 5. år valideres på uafhængig vis i overensstemmelse med tjeklisterne i henholdsvis tillæg 6-C2 og tillæg 6C

                                          b)

                                          sikre, at de udfyldte tjeklister gøres tilgængelige for den ansvarlige myndighed eller Kommissionen med henblik på inspektion

                                          c)

                                          etablere en database med følgende ajourførte oplysninger for hver af disse sikkerhedsgodkendte fragtagenter, kendte befragtere og registrerede befragtere:

                                                      —

                                                      oplysninger om virksomheden, herunder en autentisk adresse

                                                      —

                                                      hvilken form for virksomhed der drives, dog ikke følsomme forretningsoplysninger

                                                      —

                                                      kontaktoplysninger, også for den eller de person(er), der er ansvarlig(e) for sikkerheden

                                                      —

                                                      virksomhedens registreringsnummer, hvis et sådant findes.

                                                Databasen stilles til rådighed for inspektion.

                              6.8.3.2.

                              Når det gælder registrerede tredjelandsbefragtere, som et ACC3 modtager forsendelser direkte fra, skal det pågældende ACC3 sikre, at kravene i punkt 6.5.2-6.5.6 er opfyldt. AEO-certifikater for autoriserede økonomiske aktører fra tredjelande anerkendes kun, hvis der er tale om tredjelande, som EU har indgået en aftale om gensidig anerkendelse af AEO-certifikater med.

                        6.8.4.   Manglende overholdelse

                              6.8.4.1.

                              Hvis Kommissionen eller en ansvarlig myndighed konstaterer alvorlige mangler vedrørende en flyvning foretaget af et ACC3, som skønnes at have en væsentlig indvirkning på den generelle luftfartssikkerhed i EU, skal:

                                          a)

                                          det pågældende ACC3 straks underrettes og anmodes om at komme med kommentarer

                                          b)

                                          Kommissionen og de øvrige medlemsstater straks underrettes.

                              6.8.4.2.

                              Kommissionen kan efter forskriftsproceduren i artikel 19, stk. 2, i forordning (EF) nr. 300/2008 derefter beslutte, at luftfartsselskabet ikke længere må anerkendes som et ACC3, enten for en bestemt rute eller for alle ruter fra tredjelande til EU. I sådanne tilfælde slettes oplysningerne om det pågældende ACC3 i EU's database over sikkerhedsgodkendte fragtagenter og kendte befragtere.

                              6.8.4.3.

                              Et luftfartsselskab, hvis anerkendelse som ACC3 er trukket tilbage i henhold til punkt 6.8.4.2, får ikke sin anerkendelse fornyet og kan heller ikke optages i EU's database over sikkerhedsgodkendte fragtagenter og kendte befragtere, før en uafhængig validitetskontrollør har bekræftet, at den alvorlige mangel er afhjulpet, og den ansvarlige myndighed har underrettet Komitéen for Civil Luftfartssikkerhed herom.

                  D.

                  Tillæg 6-F affattes således:
                  »TILLÆG 6–F

                  FRAGT OG POST
                  6-Fi

                     TREDJELANDE, SOM FØLGER SIKKERHEDSNORMER, DER ER ANERKENDT SOM VÆRENDE ÆKVIVALENTE MED DE FÆLLES GRUNDLÆGGENDE NORMER

                  6-Fii

                     TREDJELANDE, FOR HVILKE ACC3-UDPEGNING IKKE ER PÅKRÆVET

                  Tredjelande, for hvilke ACC3-udpegning ikke er påkrævet, er opført i en særskilt kommissionsafgørelse.«

                  E.

                  Følgende tillæg indsættes:
                  »TILLÆG 6-G

                  BESTEMMELSER VEDRØRENDE FRAGT OG POST FRA TREDJELANDE
                  Et ACC3's sikkerhedsprogram skal enten for hver enkelt tredjelandslufthavn eller som et generisk dokument for samtlige tredjelandslufthavne med angivelse af eventuelle afvigelser for hver navngiven lufthavn indeholde:

                              a)

                              en beskrivelse af foranstaltningerne for luftfragt og -post

                              b)

                              oplysninger om modtageprocedurerne

                              c)

                              krav og kriterier gældende for sikkerhedsgodkendte fragtagenter

                              d)

                              krav og kriterier gældende for kendte befragtere

                              e)

                              krav og kriterier gældende for registrerede befragtere

                              f)

                              normer for screening og fysisk kontrol

                              g)

                              oplysninger om, hvor der foretages screening og fysisk kontrol

                              h)

                              oplysninger om screeningudstyr

                              i)

                              oplysninger om det pågældende luftfartsselskab eller tjenesteydelsesleverandøren

                              j)

                              en liste over undtagelser fra security-screening eller fysisk kontrol

                              k)

                              oplysninger om håndteringen af højrisikofragt og -post.

                     TILLÆG 6-H

                  FORPLIGTELSESERKLÆRING — ACC3
                  Undertegnede erklærer, at:

                              —

                              oplysningerne i virksomhedens sikkerhedsprogram vedrørende forsendelser, der medbringes til EU fra et tredjeland, efter min bedste overbevisning er korrekte og præcise

                              —

                              sikkerhedsprogrammets praksis og procedurer for forsendelser, der medbringes til EU fra tredjelande, vil blive gennemført og opretholdt på alle lokaliteter, der er omfattet af dette program

                              —

                              sikkerhedsprogrammet vil blive justeret og tilpasset, så det opfylder alle fremtidige ændringer af EU-lovgivningen, der tager sigte på at fastsætte krav vedrørende luftfragt/luftpost, der medbringes til EU fra tredjelande, medmindre [luftfartsselskabets navn] over for [den ansvarlige myndigheds navn] tilkendegiver et ønske om ikke længere at medbringe forsendelser til EU fra tredjelande

                              —

                              [luftfartsselskabets navn] skriftligt informerer [den ansvarlige myndigheds navn] om eventuelle ændringer af de relevante dele af sit sikkerhedsprogram inden for en frist på ti dage

                              —

                              virksomheden har udpeget [navnet på den ansvarlige] til på sine vegne at bære det overordnede ansvar for sikkerhedsforanstaltninger vedrørende luftfragt-/luftpostoperationer i [navnet på tredjelandslufthavnen]

                              —

                              [luftfartsselskabets navn] fra den 1. juli 2014 etablerer og ajourfører en database med oplysninger om sikkerhedsgodkendte fragtagenter, kendte befragtere og registrerede befragtere i tredjelande og stiller den til rådighed for inspektion

                              —

                              [luftfartsselskabets navn] som krævet samarbejder fuldt ud i forbindelse med alle inspektioner og på anmodning stiller alle dokumenter og ovennævnte database til rådighed for kontrol

                              —

                              [luftfartsselskabets navn] oplyser [den ansvarlige myndigheds navn] om eventuelle alvorlige brud på sikkerheden og om eventuelle mistænkelige omstændigheder, som kunne være relevante for luftfragtens/luftpostens sikkerhed i det pågældende tredjeland, bl.a. eventuelle forsøg på at skjule forbudte genstande i forsendelser, og at

                              —

                              [luftfartsselskabets navn] informerer [den ansvarlige myndigheds navn], hvis:

                                          a)

                                          det ophører med sit virke eller ændrer navn

                                          b)

                                          det ikke længere arbejder med luftfragt/luftpost, eller

                                          c)

                                          det ikke længere opfylder de krav i EU-lovgivningen, som vedrører luftfragt/luftpost, der medbringes til EU fra tredjelande.

                        Jeg påtager mig det fulde ansvar for denne erklæring.
                  Navn:
                  Stilling i virksomheden:
                  Dato:
                  Underskrift:

                     TILLÆG 6-I

                  Der er fastsat bestemmelser vedrørende højrisikofragt og –post i en særskilt kommissionsafgørelse.

                     TILLÆG 6-J

                  Bestemmelser for anvendelsen af screeningudstyr er fastsat i en særskilt kommissionsafgørelse."

                  F.

                  I kapitel 11 tilføjes følgende punkt:
                  11.0.5.   I forbindelse med denne forordning kan følgende fungere som uafhængig validitetskontrollør:

                              —

                              en repræsentant for en medlemsstats myndigheder

                              —

                              enhver anden fysisk eller juridisk person, der anerkendes af en medlemsstat eller Kommissionen med henblik herpå.«

         (1)  EUT L 107 af 27.4.2011, s. 1.

         (2)  EUT L 219 af 22.8.2009, s. 1.

         (3)  EUT L 275 af 25.10.2003, s. 32. Ændret ved direktiv 2008/101/EF (EUT L 8 af 13.1.2009, s. 3).«


title: Kommissionens gennemførelsesforordning (EU) nr. 1035/2011 af 17. oktober 2011 om fastsættelse af fælles krav til udøvelse af luftfartstjenester og om ændring af forordning (EF) nr. 482/2008 og (EU) nr. 691/2010 EØS-relevant tekst

text:
               18.10.2011

               DA

               Den Europæiske Unions Tidende

               L 271/23

         KOMMISSIONENS GENNEMFØRELSESFORORDNING (EU) Nr. 1035/2011
   af 17. oktober 2011
   om fastsættelse af fælles krav til udøvelse af luftfartstjenester og om ændring af forordning (EF) nr. 482/2008 og (EU) nr. 691/2010
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EF) nr. 550/2004 af 10. marts 2004 om udøvelse af luftfartstjenester i det fælles europæiske luftrum (luftfartstjenesteforordningen) (1), særlig artikel 4, 6 og 7,
   under henvisning til Europa-Parlamentets og Rådets forordning (EF) nr. 216/2008 af 20. februar 2008 om fælles regler for civil luftfart og om oprettelse af et europæisk luftfartssikkerhedsagentur, og om ophævelse af Rådets direktiv 91/670/EØF, forordning (EF) nr. 1592/2002 og direktiv 2004/36/EF (2), særlig artikel 8b, stk. 6, og
   ud fra følgende betragtninger:

               (1)

               I henhold til forordning (EF) nr. 216/2008 skal Kommissionen med bistand fra Det Europæiske Luftfartssikkerhedsagentur (i det følgende benævnt »agenturet«) vedtage gennemførelsesbestemmelser for udøvelse af lufttrafikstyring og luftfartstjenester (ATM/ANS) overalt i Unionen. Ifølge forordningens artikel 8b, stk. 6, vedtages sådanne gennemførelsesbestemmelser efter forskriftsproceduren i artikel 5, stk. 3, i Europa-Parlamentets og Rådets forordning (EF) nr. 549/2004 af 10. marts 2004 om rammerne for oprettelse af et fælles europæisk luftrum (»rammeforordningen«) (3).

               (2)

               Udøvelsen af luftfartstjenester i unionen bør undergives krav om certificering fra medlemsstaterne eller agenturet. I henhold til artikel 7 i forordning (EF) nr. 550/2004 og artikel 8b, stk. 2, i forordning (EF) nr. 216/2008 bør der udstedes et certifikat til luftfartstjenesteudøvere, som opfylder de fælles krav.

               (3)

               Anvendelsen af de fælles krav, der er fastlagt i henhold til artikel 6 i forordning (EF) nr. 550/2004 og artikel 8b i forordning (EF) nr. 216/2008, bør ikke berøre medlemsstaternes suverænitet over deres luftrum og medlemsstaternes krav, for så vidt angår den offentlige orden, den offentlige sikkerhed og forsvarsspørgsmål som omhandlet i artikel 13 i forordning (EF) nr. 549/2004. De fælles krav bør ikke omfatte militære operationer og militær træningsflyvning som omhandlet i artikel 1, stk. 2, i forordning (EF) nr. 549/2004 og artikel 1, stk. 2, i forordning (EF) nr. 216/2008.

               (4)

               Ved fastlæggelsen af fælles krav til udøvelse af luftfartstjenester bør der tages behørigt hensyn til luftfartstjenesteudøvernes retlige status i medlemsstaterne. Når en organisation udøver anden virksomhed end luftfartstjenester, bør de fælles krav desuden ikke finde anvendelse på sådan anden virksomhed eller på ressourcer, der anvendes til andre aktiviteter end udøvelse af luftfartstjenester, medmindre andet er fastsat.

               (5)

               Anvendelsen af de fælles krav på luftfartstjenesteudøvere bør stå i et rimeligt forhold til de risici, der er forbundet med den enkelte tjenestes særtræk såsom antallet af og/eller arten af og kendetegnene ved de behandlede flybevægelser. Hvis nogle luftfartstjenesteudøvere vælger ikke at benytte sig af muligheden for at udøve tjenester på tværs af grænserne inden for det fælles europæiske luftrum, bør en kompetent myndighed kunne give disse tjenesteudøvere mulighed for i rimeligt omfang at opfylde visse almindelige krav til udøvelse af luftfartstjenester og visse særlige krav til udøvelse af lufttrafiktjenester. De betingelser, der knyttes til certifikatet, bør derfor afspejle undtagelsens art og anvendelsesområde.

               (6)

               For at sikre, at certificeringsordningen fungerer hensigtsmæssigt, bør medlemsstaterne i forbindelse med deres årsrapporter forelægge Kommissionen og agenturet alle relevante oplysninger om de undtagelser, som deres kompetente myndighed indrømmer.

               (7)

               Luftfartstjenesters forskellige aktivitetstyper underlægges ikke nødvendigvis samme krav. Det er derfor nødvendigt at tilpasse de fælles krav til særtrækkene ved hver aktivitetstype.

               (8)

               Bevisbyrden for, at de gældende fælles krav er opfyldt i hele certifikatets gyldighedsperiode og for alle omfattede tjenester, bør påhvile luftfartstjenesteudøverne.

               (9)

               For at sikre en effektiv anvendelse af de fælles krav bør der oprettes et system for regelmæssigt tilsyn med og regelmæssig inspektion af opfyldelsen af de fælles krav og af de i certifikatet fastsatte betingelser. Den kompetente myndighed bør undersøge en tjenesteudøvers egnethed, før den udsteder et certifikat, og den bør årligt vurdere, om kravene fortsat opfyldes af de luftfartstjenesteudøvere, som den har certificeret. Den bør derfor fastlægge og årligt ajourføre et vejledende inspektionsprogram, som omfatter alle de tjenesteudøvere, som den har certificeret, på grundlag af en risikovurdering. Programmet bør gøre det muligt at inspicere alle luftfartstjenesteudøvernes relevante afdelinger inden for en passende tidsramme. Ved vurderingen af udpegede lufttrafik- og vejrtjenesteudøveres opfyldelse af kravene bør den kompetente myndighed bemyndiges til at efterprøve relevante krav i henhold til de internationale forpligtelser, som påhviler medlemsstaten.

               (10)

               Overalt i Unionen kunne en fælles fremgangsmåde for tilsyn med luftfartstjenesteudøvere fremmes under anvendelse af kollegiale evalueringer (peer reviews) udført af de nationale tilsynsmyndigheder. Kommissionen kan i samarbejde med medlemsstaterne og agenturet tilrettelægge disse kollegiale evalueringer, som bør koordineres med de aktiviteter, der gennemføres inden for rammerne af artikel 24 og 54 i forordning (EF) nr. 216/2008, og eventuelle andre internationale overvågnings- og tilsynsprogrammer. Derved kunne dobbeltarbejde undgås. For at gøre det muligt at udveksle erfaringer og bedste praksis under en kollegial evaluering skal eksperterne helst komme fra en kompetent myndighed.

               (11)

               Eurocontrol har udviklet sikkerhedskrav (ESARR), der har været af den allerstørste betydning for sikker udøvelse af lufttrafiktjenester. Kommissionen bør i overensstemmelse med forordning (EF) nr. 550/2004 fastlægge og vedtage de relevante bestemmelser i ESARR ved EU-forordninger. De ESARR, der er gennemført ved Kommissionens forordning (EF) nr. 2096/2005 af 20. december 2005 om fælles krav til udøvelse af luftfartstjenester (4), danner grundlag for disse gennemførelsesbestemmelser.

               (12)

               Kommissionen konkluderede i forbindelse med vedtagelsen af forordning (EF) nr. 2096/2005, at det ikke var hensigtsmæssigt at gentage bestemmelserne i ESARR 2 om indberetning og vurdering af flyvesikkerhedshændelser i ATM, som er omfattet af Europa-Parlamentets og Rådets forordning (EU) nr. 996/2010 af 20. oktober 2010 om undersøgelse og forebyggelse af havarier og hændelser inden for civil luftfart og om ophævelse af direktiv 94/56/EF (5) og Europa-Parlamentets og Rådets direktiv 2003/42/EF af 13. juni 2003 om indberetning af hændelser inden for civil luftfart (6). Der bør dog fastsættes nye bestemmelser om flyvesikkerhedshændelser med henblik på at kræve, at en kompetent myndighed som fastsat ved denne forordning efterprøver, om lufttrafiktjenesteudøvere og udøvere af kommunikations-, navigations- eller overvågningstjenester opfylder kravene til indberetning og vurdering af sådanne hændelser.

               (13)

               Det bør navnlig anerkendes, for det første at flyvesikkerhedsstyring er den funktion inden for udøvelse af luftfartstjenester, som sikrer, at alle flyvesikkerhedsrisici er identificeret, vurderet og reduceret på tilfredsstillende vis, og for det andet at en formel og systematisk fremgangsmåde for flyvesikkerhedsstyring og styringssystemer, der bygger på en helhedsstrategi, vil øge flyvesikkerheden på en synlig og sporbar måde. Agenturet bør gennemgå flyvesikkerhedskravene i denne forordning nærmere og indarbejde dem i en fælles lovramme for civil luftfartssikkerhed.

               (14)

               Luftfartstjenesteudøverne bør arbejde i overensstemmelse med de relevante standarder for International Civil Aviation Organisation (ICAO), indtil agenturet har udarbejdet de gennemførelsesbestemmelser, hvorved de relevante ICAO-standarder omsættes til EU-gennemførelsesbestemmelser, acceptable måder for overensstemmelse, certificeringsspecifikationer og vejledende materiale. For at lette udøvelsen af luftfartstjenester på tværs af grænserne, og indtil agenturet færdiggør sit udkast til de relevante bestemmelser, hvorved ICAO-standarderne omsættes, bør medlemsstaterne, Kommissionen og agenturet — i tæt samarbejde med Eurocontrol, hvor det er relevant — arbejde for at minimere de forskelle, som medlemsstaterne har indberettet vedrørende anvendelsen af ICAO-standarderne på området luftfartstjenester med henblik på at nå frem til et fælles sæt standarder for medlemsstaterne i det fælles europæiske luftrum.

               (15)

               Forskelle mellem nationale ordninger om erstatningsansvar bør ikke forhindre luftfartstjenesteudøvere i at indgå aftaler om udøvelse af tjenester på tværs af grænserne, når de har indgået ordninger til dækning af tab som følge af skader, hvortil der er knyttet et erstatningsansvar i henhold til gældende ret. Den benyttede metode bør være i overensstemmelse med kravene i henhold til national ret. Medlemsstater, der tillader udøvelse af luftfartstjenester i hele eller en del af det luftrum, som hører ind under deres ansvarsområde, uden certificering i henhold til forordning (EF) nr. 550/2004, bør hæfte for de pågældende luftfartstjenesteudøveres erstatningsansvar.

               (16)

               Agenturet bør gennemgå bestemmelserne i denne forordning nærmere, herunder bestemmelserne om sikkerhedsvurdering af ændringer i den certificerede organisations og det tekniske personales udøvelse af luftfartstjenester, og afgive en udtalelse med henblik på at indpasse dem i en helhedsstrategi under hensyntagen til, at disse bestemmelser indgår i en fremtidig fælles lovramme for civil luftfartssikkerhed, og aktørernes og de kompetente myndigheders erfaringer med det flyvesikkerhedsmæssige tilsyn.

               (17)

               Ifølge Europa-Parlamentets og Rådets forordning (EF) nr. 551/2004 af 10. marts 2004 om organisation og udnyttelse af det fælles europæiske luftrum (»luftrumsforordningen«) (7) skal der oprettes særlige funktioner kaldet netfunktioner, så en optimal udnyttelse af luftrummet og begrænsede ressourcer muliggøres, samtidig med at brugerne gives størst mulig adgang til luftrummet og sættes i stand til at operere på deres foretrukne flyveveje. I overensstemmelse med forordning (EF) nr. 551/2004 fastsætter Kommissionens forordning (EU) nr. 677/2011 af 7. juli 2011 om detaljerede bestemmelser for gennemførelsen af netfunktioner for lufttrafikstyring (ATM) og om ændring af forordning (EU) nr. 691/2010 (8) de rettigheder, forpligtelser og ansvarsområder, der gælder for den enhed, som står for disse funktioner.

               (18)

               Af hensyn til en sikker udførelse af visse netfunktioner bør den pågældende enhed underlægges visse krav. Hensigten med disse krav er at sikre, at enheden eller organisationen opererer på en sikker måde, og kravene er fastlagt i bilag VI til forordning (EU) nr. 677/2011. Kravene vedrører organisationens sikkerhed og svarer i høj grad til de generelle krav til udøvelse af luftfartstjenester, der er fastsat i bilag I til nærværende forordning, men de er tilpasset netfunktionernes sikkerhedsmæssige ansvar.

               (19)

               Forordning (EF) nr. 2096/2005 bør derfor ophæves.

               (20)

               Kommissionens forordning (EF) nr. 482/2008 af 30. maj 2008 om etablering af et softwaresikringssystem, der skal indføres af luftfartstjenesteudøvere, og om ændring af bilag II til forordning (EF) nr. 2096/2005 (9) og Kommissionens forordning (EU) nr. 691/2010 af 29. juli 2010 om oprettelse af en præstationsordning for luftfartstjenester og netfunktioner og om ændring af forordning (EF) nr. 2096/2005 om fælles krav til udøvelse af luftfartstjenester (10) bør ændres for at tilpasse disse til nærværende forordning.

               (21)

               Foranstaltningerne i denne forordning er i overensstemmelse med udtalelse fra Udvalget for det Fælles Luftrum, der er nedsat ved artikel 5 i forordning (EF) nr. 549/2004 —

         VEDTAGET DENNE FORORDNING:
   Artikel 1
   Genstand og anvendelsesområde
   Ved denne forordning fastlægges fælles krav til udøvelse af luftfartstjenester.
   Medmindre andet følger af bilag I eller II, omfatter disse fælles krav dog ikke:

               a)

               andre aktiviteter end en tjenesteudøvers udøvelse af luftfartstjenester

               b)

               ressourcer, der tildeles andre aktiviteter end udøvelse af luftfartstjenester.

         Artikel 2
   Definitioner
   Ved anvendelsen af nærværende forordning finder definitionerne i artikel 2 i forordning (EF) nr. 549/2004 og artikel 3 i forordning (EF) nr. 216/2008 anvendelse. Dog finder definitionen af »certifikat« i artikel 2, nr. 15), i forordning (EF) nr. 549/2004 ikke anvendelse.
   Endvidere forstås ved:
   1.   »arbejdsflyvning«: en flyvning, hvor et luftfartøj anvendes til særlige tjenester i tilknytning til f.eks. landbrug, bygge- og anlægsvirksomhed, fotografering, landmåling, overvågning og patruljering, eftersøgnings- og redningsarbejde eller reklameflyvning
   2.   »erhvervsmæssig lufttransport«: en flyvning, hvor der befordres passagerer, gods eller post mod betaling af vederlag eller leje
   3.   »funktionssystem«: en kombination af systemer, procedurer og menneskelige ressourcer, der er tilrettelagt med henblik på at varetage en funktion i ATM
   4.   »almenflyvning«: al civil luftfart, bortset fra arbejdsflyvning eller erhvervsmæssig lufttransport
   5.   »national tilsynsmyndighed«: det eller de organer, der er udpeget eller oprettet af medlemsstaterne som deres nationale tilsynsmyndighed i henhold til artikel 4, stk. 1, i forordning (EF) nr. 549/2004
   6.   »fare«: ethvert forhold og enhver begivenhed eller omstændighed, som kan føre til et havari
   7.   »organisation«: en enhed, der udøver luftfartstjenester
   8.   »driftsorganisation«: en organisation, der er ansvarlig for de tekniske tjenester, som støtter lufttrafik-, kommunikations-, navigations- eller overvågningstjenester
   9.   »risiko«: kombinationen af den overordnede sandsynlighed for eller hyppighed af en skadelig virkning, der er forårsaget af en fare, og alvoren af en sådan virkning
   10.   »sikring af flyvesikkerhed«: alle planlagte og systematisk udførte handlinger, som er nødvendige for at skabe tilstrækkelig tillid til, at et produkt, en tjeneste, en virksomhed eller et funktionssystem opnår acceptabel eller tolerabel flyvesikkerhed
   11.   »flyvesikkerhedsmål«: en kvalitativ eller kvantitativ opgørelse, som fastlægger den maksimale hyppighed eller sandsynlighed for, at en fare kan forventes at indtræde
   12.   »flyvesikkerhedskrav«: et middel til risikoreduktion, der er fastlagt på grundlag af strategien for risikoreduktion, og hvorved der opfyldes et særligt flyvesikkerhedsmål, herunder krav, der vedrører organisation, drift, procedurer, funktion, resultater, interoperabilitet eller miljøegenskaber
   13.   »tjenester«: enten en luftfartstjeneste eller et bundt af sådanne tjenester
   14.   »fælleseuropæisk luftfartstjeneste«: en luftfartstjeneste, som er udviklet og indført for brugere i de fleste eller alle medlemsstater, og som også kan række ud over luftrummet over det område, hvor traktaten finder anvendelse
   15.   »luftfartstjenesteudøver«: enhver offentlig eller privat enhed, som udøver luftfartstjenester for den almene lufttrafik, herunder en organisation, som har ansøgt om et certifikat til udøvelse af sådanne tjenester.
   Artikel 3
   Kompetent certificeringsmyndighed
   1.   I denne forordning forstås ved kompetent certificeringsmyndighed for luftfartstjenesteudøvere

               a)

               for organisationer, som har deres hovedaktivitetssted og eventuelle vedtægtsmæssige hjemsted i en medlemsstat: den nationale tilsynsmyndighed, der er udpeget eller oprettet af denne medlemsstat

               b)

               for organisationer, der udøver luftfartstjenester i luftrummet inden for det område, hvor traktaten finder anvendelse, og som har deres hovedaktivitetssted og eventuelle vedtægtsmæssige hjemsted uden for det område, der er omfattet af traktatens bestemmelser: agenturet

               c)

               for organisationer, der udøver fælleseuropæisk luftfartstjeneste i luftrummet inden for det område, hvor traktaten finder anvendelse: agenturet.

         2.   Den kompetente myndighed med ansvar for det flyvesikkerhedsmæssige tilsyn skal være den myndighed, der er fastlagt i overensstemmelse med artikel 3 i Kommissionens gennemførelsesforordning (EU) nr. 1034/2011 (11).
   Artikel 4
   Udstedelse af certifikater
   1.   For at opnå det certifikat, der er nødvendigt for at udøve luftfartstjenester, skal organisationer uanset artikel 7, stk. 5, i forordning (EF) nr. 550/2004 opfylde

               a)

               de fælles krav til udøvelse af luftfartstjenester, der er fastlagt i bilag I

               b)

               de yderligere særlige krav, der er fastlagt i bilag II-V alt efter, hvilken type tjenester de udøver.

         2.   En kompetent myndighed skal kontrollere, at en organisation overholder de fælles krav, inden den udsteder et certifikat til den pågældende.
   3.   En organisation skal overholde de fælles krav senest på det tidspunkt, hvor certifikatet udstedes i henhold til

               a)

               artikel 7 i forordning (EF) nr. 550/2004

               b)

               artikel 8b, stk. 2, og artikel 22a, litra b) og c), i forordning (EF) nr. 216/2008.

         Artikel 5
   Undtagelser
   1.   Uanset artikel 4, stk. 1, kan visse luftfartstjenesteudøvere vælge ikke at benytte sig af muligheden for at udøve tjenester på tværs af landegrænser, og de kan give afkald på retten til gensidig anerkendelse i det fælles europæiske luftrum.
   I så fald kan de i stedet ansøge om et certifikat, der er begrænset til det luftrum, som hører ind under den i artikel 7, stk. 2, i forordning (EF) nr. 550/2004 omhandlede medlemsstats ansvarsområde.
   2.   For at indgive en ansøgning som omhandlet i stk. 1, må en lufttrafiktjenesteudøver udelukkende udøve tjenester eller påtænke udelukkende at udøve tjenester i en eller flere af følgende kategorier:

               a)

               arbejdsflyvning

               b)

               almenflyvning

               c)

               erhvervsmæssig lufttransport begrænset til luftfartøjer med en maksimal startmasse på mindre end 10 tons eller færre end 20 passagersæder

               d)

               erhvervsmæssig lufttransport med færre end 10 000 flybevægelser om året uanset den maksimale startmasse og antallet af passagersæder, idet »flybevægelser« opgøres som summen af starter og landinger og beregnes som de foregående tre års gennemsnit.

         For at indgive en sådan ansøgning skal en luftfartstjenesteudøver, der ikke er lufttrafiktjenesteudøver, have en årlig bruttoomsætning på 1 000 000 EUR eller derunder i forbindelse med de tjenester, den pågældende udøver eller påtænker at udøve.
   Når en luftfartstjenesteudøver af praktiske, objektive grunde er ude af stand til at godtgøre, at den pågældende opfylder disse kvalificerende kriterier, kan den kompetente myndighed acceptere tilsvarende tal eller prognoser vedrørende de lofter, der er fastsat i første og andet afsnit.
   Ved indgivelsen af en sådan ansøgning skal en luftfartstjenesteudøver samtidig over for den kompetente myndighed forelægge relevant dokumentation for, at de kvalificerende kriterier er opfyldt.
   3.   Den kompetente myndighed kan indrømme ansøgere, der opfylder de kvalificerende kriterier i stk. 1, særlige undtagelser, der står i et rimeligt forhold til ansøgernes bidrag til ATM i det luftrum, som hører ind under medlemsstatens ansvarsområde.
   Disse undtagelser må alene vedrøre kravene i bilag I.
   Der indrømmes dog ingen undtagelser i forbindelse med følgende krav:

               a)

               teknisk og operativ kompetence og kapacitet (punkt 1)

               b)

               flyvesikkerhedsstyring (punkt 3.1)

               c)

               menneskelige ressourcer (punkt 5)

               d)

               åben og gennemskuelig udøvelse af lufttrafiktjenester (punkt 8.1).

         4.   Ud over de i stk. 3 omhandlede undtagelser kan den kompetente myndighed indrømme undtagelser til ansøgere, der udøver flyveinformationstjeneste på flyvepladser, når de højst driver én arbejdsstation på en given flyveplads. Myndigheden skal gøre det på en måde, der står i et rimeligt forhold til ansøgernes bidrag til ATM i det luftrum, som hører ind under medlemsstatens ansvarsområde.
   De pågældende undtagelser må kun vedrøre følgende krav i punkt 3 i bilag II:

               a)

               ansvar for flyvesikkerhedsstyring og eksterne tjenester og leverancer (punkt 3.1.2, litra b) og e))

               b)

               flyvesikkerhedsundersøgelser (punkt 3.1.3, litra a))

               c)

               flyvesikkerhedskrav med henblik på risikovurdering og -reduktion i henseende til ændringer (punkt 3.2).

         5.   Der indrømmes ingen undtagelser fra kravene i bilag III, IV og V.
   6.   I overensstemmelse med bilag II til forordning (EF) nr. 550/2004 skal en kompetent myndighed:

               a)

               i de betingelser, der knyttes til certifikatet, specificere arten af og anvendelsesområdet for undtagelsen under angivelse af dens retsgrundlag

               b)

               begrænse certifikatets gyldighedsperiode, når dette anses for nødvendigt for tilsynet

               c)

               overvåge, om luftfartstjenesteudøverne fortsat er berettigede til at være omfattet af undtagelsen.

         Artikel 6
   Bevis for opfyldelse af krav
   1.   Efter anmodning fra den kompetente myndighed forelægger organisationen alt relevant bevis for, at de relevante fælles krav er opfyldt. Organisationer kan fuldt ud gøre brug af eksisterende data.
   2.   En certificeret organisation giver den kompetente myndighed meddelelse om planlagte ændringer af sin udøvelse af luftfartstjenester, som kan medføre, at de relevante fælles krav eller de betingelser, der knytter sig til certifikatet, i givet fald ikke længere opfyldes.
   3.   Når en certificeret organisation ikke længere opfylder de relevante fælles krav eller i givet fald de betingelser, der knytter sig til certifikatet, pålægger den kompetente myndighed organisationen at træffe korrigerende foranstaltninger inden en måned efter den dag, hvor den manglende overensstemmelse blev opdaget.
   Afgørelsen meddeles straks den relevante organisation.
   Den kompetente myndighed efterprøver, at de korrigerende foranstaltninger er truffet, før den giver den pågældende organisation meddelelse om sin godkendelse.
   Hvis den kompetente myndighed finder, at de korrigerende foranstaltninger ikke er gennemført på korrekt vis inden for den frist, som er aftalt med organisationen, træffer den passende håndhævelsesforanstaltninger som fastsat i artikel 7, stk. 7, i forordning (EF) nr. 550/2004 samt artikel 10, artikel 22a, litra d), artikel 25 og artikel 68 i forordning (EF) nr. 216/2008, idet den tager hensyn til behovet for videreførelse af luftfartstjenesten.
   Artikel 7
   Uhindret overvågning af kravopfyldelsen
   Organisationer letter inspektioner og undersøgelser foretaget af den kompetente myndighed eller en kvalificeret enhed, der optræder på dennes vegne, herunder besøg på stedet og uanmeldte besøg.
   De dertil beføjede personer bemyndiges til at udføre følgende handlinger:

               a)

               undersøge relevante opgørelser, data og procedurer samt ethvert andet materiale af relevans for udøvelsen af luftfartstjenester

               b)

               at tage kopier eller uddrag af sådanne opgørelser, data og procedurer samt af andet materiale

               c)

               at anmode om en mundtlig forklaring på stedet

               d)

               at få adgang til relevante lokaler, arealer og transportmidler.

         Hvis sådanne inspektioner og undersøgelser udføres af en kompetent myndighed eller en kvalificeret enhed, der optræder på dennes vegne, skal det ske i overensstemmelse med lovgivningen i den medlemsstat, hvor de skal foretages.
   Artikel 8
   Løbende kravopfyldelse
   Den kompetente myndighed overvåger hvert år på grundlag af alt foreliggende materiale, om de organisationer, som den har certificeret, fortsat opfylder kravene.
   I dette øjemed udarbejder den kompetente myndighed et vejledende inspektionsprogram, der ajourføres hvert år og omfatter alle de tjenesteudøvere, som den har certificeret, og inspektionsprogrammet baseres på en vurdering af de risici, der knytter sig til de forskellige former for drift, som de udøvede luftfartstjenester består af. Den rådfører sig med de berørte organisationer og i givet fald med andre berørte kompetente myndigheder, før den udarbejder et sådant program.
   I programmet angives den påtænkte inspektionshyppighed de forskellige steder.
   Artikel 9
   Flyvesikkerhedsrelaterede forskrifter for teknisk personale
   I forbindelse med udøvelse af lufttrafik-, kommunikations-, navigations- eller overvågningstjenester skal den kompetente myndighed eller enhver anden myndighed, som af en medlemsstat udpeges til at udføre denne opgave:

               a)

               fastsætte passende flyvesikkerhedsrelaterede regler for det tekniske personale, som udfører operative flyvesikkerhedsrelaterede opgaver

               b)

               sikre hensigtsmæssigt og passende flyvesikkerhedsmæssigt tilsyn med det tekniske personale, som af en driftsorganisation udpeges til at udføre operative flyvesikkerhedsrelaterede opgaver

               c)

               med rimelig begrundelse og efter behørig undersøgelse træffe passende foranstaltninger over for en driftsorganisation og/eller dennes tekniske personale, som ikke overholder kravene i punkt 3.3 i bilag II

               d)

               forvisse sig om, at der er fastsat passende metoder til sikring af, at tredjeparter, der udpeges til at udføre operative flyvesikkerhedsrelaterede opgaver, overholder kravene i punkt 3.3, i bilag II.

         Artikel 10
   Kollegiale evalueringer
   1.   Kommissionen kan i samarbejde med medlemsstaterne og agenturet tilrettelægge kollegiale evalueringer (peer reviews) af de nationale tilsynsmyndigheder i henhold til stk. 2-6.
   2.   En kollegial evaluering foretages af et hold nationale eksperter og i givet fald observatører fra agenturet.
   Et hold består af eksperter fra mindst tre forskellige medlemsstater og agenturet.
   Eksperterne må ikke deltage i kollegiale evalueringer i den medlemsstat, hvor de er ansat.
   Kommissionen opbygger og opretholder en pulje af nationale eksperter, der udpeges af medlemsstaterne, og som dækker alle aspekter ved de fælles krav, der er omhandlet i artikel 6 i forordning (EF) nr. 550/2004.
   3.   Mindst tre måneder før en kollegial evaluering giver Kommissionen medlemsstaten og den berørte nationale tilsynsmyndighed meddelelse om evalueringen, den dato, på hvilken den efter planen vil finde sted, og navnene på de eksperter, der deltager deri.
   Den medlemsstat, hvis nationale tilsynsmyndighed er omfattet af evalueringen, godkender ekspertholdet, før det kan foretage evalueringen.
   4.   Inden for tre måneder fra tidspunktet for evalueringen udarbejder evalueringsholdet i enighed en rapport, som kan indeholde henstillinger.
   Kommissionen afholder et møde med agenturet, eksperterne og den nationale tilsynsmyndighed for at drøfte rapporten.
   5.   Kommissionen sender rapporten til den berørte medlemsstat.
   Medlemsstaten kan inden for tre måneder fra tidspunktet for modtagelsen af rapporten fremsætte sine bemærkninger.
   Disse bemærkninger omfatter i påkommende tilfælde de foranstaltninger, som medlemsstaten har truffet eller har til hensigt at træffe inden for et givet tidsrum som reaktion på evalueringen.
   Medmindre andet er aftalt med den berørte medlemsstat, offentliggøres rapporten og opfølgningen ikke.
   6.   Kommissionen giver årligt via Udvalget for Det Fælles Luftrum medlemsstaterne meddelelse om de vigtigste resultater af disse evalueringer.
   Artikel 11
   Overgangsbestemmelser
   1.   Luftfartstjenesteudøvere, som på datoen for nærværende forordnings ikrafttræden er i besiddelse af et certifikat udstedt i overensstemmelse med forordning (EF) nr. 2096/2005, anses for at være i besiddelse af et certifikat udstedt i overensstemmelse med denne forordning.
   2.   Ansøgere, som har indgivet deres ansøgning om et certifikat for udøvelse af luftfartstjenester inden datoen for nærværende forordnings ikrafttræden, og som ikke allerede på denne dato har fået udstedt et certifikat, skal godtgøre, at de opfylder forordningens bestemmelser, inden et certifikat udstedes.
   3.   Hvis organisationer, for hvilke agenturet i henhold til artikel 3 er den kompetente myndighed, har ansøgt en national tilsynsmyndighed i en medlemsstat om udstedelse af et certifikat inden datoen for denne forordnings ikrafttræden, skal den nationale tilsynsmyndighed fuldføre certificeringsprocessen i samråd med agenturet og oversende sagen til agenturet, når certifikatet er udstedt.
   Artikel 12
   Ophævelse
   Forordning (EF) nr. 2096/2005 ophæves.
   Artikel 13
   Ændring af forordning (EF) nr. 482/2008
   I forordning (EF) nr. 482/2008 foretages følgende ændringer:

               1)

               I artikel 4, stk. 5, erstattes henvisningen til »forordning (EF) nr. 2096/2005« af en henvisning til »Kommissionens gennemførelsesforordning (EU) nr. 1035/2011 (12).

               2)

               Artikel 6 udgår.

               3)

               I bilag I, punkt 1 og 2, erstattes henvisningen til »forordning (EF) nr. 2096/2005« af en henvisning til »gennemførelsesforordning (EU) nr. 1035/2011«.

         Artikel 14
   Ændring af forordning (EU) nr. 691/2010
   I forordning (EU) nr. 691/2010 udgår artikel 25.
   Artikel 15
   Ikrafttræden
   Denne forordning træder i kraft på tyvendedagen efter offentliggørelsen i Den Europæiske Unions Tidende.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 17. oktober 2011.

            På Kommissionens vegne

         José Manuel BARROSO

            Formand

      (1)  EUT L 96 af 31.3.2004, s. 10.

      (2)  EUT L 79 af 19.3.2008, s. 1.

      (3)  EUT L 96 af 31.3.2004, s. 1.

      (4)  EUT L 335 af 21.12.2005, s. 13.

      (5)  EUT L 295 af 12.11.2010, s. 35.

      (6)  EUT L 167 af 4.7.2003, s. 23.

      (7)  EUT L 96 af 31.3.2004, s. 20.

      (8)  EUT L 185 af 15.7.2011, s. 1.

      (9)  EUT L 141 af 31.5.2008, s. 5.

      (10)  EUT L 201 af 3.8.2010, s. 1.

      (11)  Se side 15 i denne EUT.

      (12)  EUT L 271 af 18.10.2011, s. 23«

      BILAG I

         Almindelige krav til udøvelse af luftfartstjenester

      1.   TEKNISK OG OPERATIV KOMPETENCE OG KAPACITET
      Luftfartstjenesteudøvere skal kunne udøve deres tjenester på en sikker, effektiv, kontinuerlig og holdbar måde, der er afstemt efter ethvert rimeligt efterspørgselsniveau for et givet luftrum. I dette øjemed skal de opretholde en passende teknisk og operativ kapacitet og ekspertise.
      2.   ORGANISATORISK STRUKTUR OG FORVALTNING
      2.1.   Organisationsstruktur

      Luftfartstjenesteudøvere skal oprette og forvalte deres organisation som en struktur, der bidrager til en sikker, effektiv og kontinuerlig udøvelse af luftfartstjenester.
      Ved organisationsstrukturen fastlægges:

                  a)

                  de udpegede stillingsindehaveres beføjelser, pligter og ansvar, navnlig hvad angår det ledelsespersonale, som er ansvarligt for funktioner med tilknytning til flyvesikkerhed, kvalitet, sikkerhedsbeskyttelse, økonomiske anliggender og menneskelige ressourcer

                  b)

                  forholdet og rapporteringslinjerne mellem organisationens forskellige dele og processer.

            2.2.   Organisationsledelse

      2.2.1.   Forretningsplan

      Luftfartstjenesteudøvere skal udfærdige en forretningsplan, der som minimum gælder for en femårsperiode. Forretningsplanen skal:

                  a)

                  fastlægge luftfartstjenesteudøverens overordnede mål og dens strategi for virkeliggørelsen af disse i overensstemmelse med en eventuel overordnet og mere langsigtet plan for tjenesteudøveren og med krav fra Unionens side angående udbygningen af infrastruktur eller anden teknologi

                  b)

                  indeholde passende præstationsmål i henseende til f.eks. sikkerhed, kapacitet, miljø og omkostningseffektivitet.

            Oplysningerne under litra a) og b) skal være i overensstemmelse med den nationale præstationsplan eller præstationsplanen for den funktionelle luftrumsblok som nævnt i artikel 11 i forordning (EF) nr. 549/2004, og for så vidt angår sikkerhedsdataene i overensstemmelse med det statslige sikkerhedsprogram, der henvises til i standard 2.27.1, i bilag 11 til konventionen angående international civil luftfart, ændring 47B af 20. juli 2009.
      Luftfartstjenesteudøvere skal forelægge sikkerheds- og forretningsmæssige begrundelser for større investeringsprojekter, herunder evt. den estimerede indvirkning på de relevante præstationsmål som nævnt i litra b), og udpege investeringer, der kan henføres til de lovmæssige krav, som er forbundet med gennemførelsen af Single European Sky ATM Research Programme (SESAR).
      2.2.2.   Årlig plan

      Luftfartstjenesteudøvere skal udarbejde en årlig plan, som dækker det følgende år, og hvori forretningsplanens enkelte elementer specificeres yderligere, og eventuelle ændringer deraf beskrives.
      Den årlige plan skal indeholde følgende bestemmelser om tjenestens niveau og kvalitet såsom det forventede niveau for kapacitet, sikkerhed, miljø og omkostningseffektivitet:

                  a)

                  oplysninger om iværksættelsen af ny infrastruktur eller andre udviklingsforløb og en meddelelse om, hvorledes de vil bidrage til at forbedre luftfartstjenesteudøverens præstation, herunder tjenesternes niveau og kvalitet

                  b)

                  præstationsindikatorer, som er i overensstemmelse med den nationale præstationsplan eller præstationsplanen for den funktionelle luftrumsblok som nævnt i artikel 11 i forordning (EF) nr. 549/2004, og som kan danne grundlag for en rimelig vurdering af præstationsniveauet og tjenesternes kvalitet

                  c)

                  oplysninger om de planlagte foranstaltninger, der skal afhjælpe de i luftfartstjenesteudøverens sikkerhedsplan identificerede sikkerhedsrisici, herunder sikkerhedsindikatorer til overvågning af sikkerhedsrisikoen og om nødvendigt de estimerede omkostninger, der er forbundet med afhjælpningsforanstaltningerne

                  d)

                  luftfartstjenesteudøverens forventede økonomiske situation på kort sigt og alle ændringer af eller virkninger for forretningsplanen.

            2.2.3.   Planens præstationsdel

      Luftfartstjenesteudøveren skal stille indholdet af forretningsplanens og årsrapportens præstationsdel til rådighed for Kommissionen på dennes anmodning på betingelser, der fastsættes af den kompetente myndighed i overensstemmelse med den nationale lovgivning.
      3.   FLYVESIKKERHEDS- OG KVALITETSSTYRING
      3.1.   Flyvesikkerhedsstyring

      Luftfartstjenesteudøvere skal styre flyvesikkerheden i alle deres tjenester. I den forbindelse skal de oprette formelle grænseflader til alle interessenter, som direkte kan øve indflydelse på deres tjenesters sikkerhed.
      Luftfartstjenesteudøverne skal udvikle sikkerhedsprocedurer, når der indføres nye funktionssystemer, eller eksisterende funktionssystemer ændres.
      3.2.   Kvalitetsstyringssystem

      Luftfartstjenesteudøvere skal have oprettet et kvalitetsstyringssystem, der omfatter alle de luftfartstjenester, de udøver, efter følgende principper.
      Kvalitetsstyringssystemet skal:

                  a)

                  fastlægge kvalitetspolitikken på en sådan måde, at den dækker de forskellige brugeres behov så nøjagtigt som muligt

                  b)

                  fastlægge et kvalitetssikringsprogram, som indeholder procedurer til verifikation af, at al drift finder sted i overensstemmelse med de relevante krav, standarder og procedurer

                  c)

                  fremlægge dokumentation for kvalitetsstyringssystemets funktion ved hjælp af håndbøger og overvågningsdokumenter

                  d)

                  udpege styringsrepræsentanter til at overvåge overholdelsen af procedurerne til betryggelse af sikre og effektive driftsmetoder samt at overvåge procedurernes relevans

                  e)

                  foretage undersøgelser af det oprettede kvalitetsstyringssystem og i påkommende tilfælde træffe afhjælpende foranstaltninger.

            Et EN ISO 9001-certifikat, der er udstedt af en relevant autoriseret organisation, og som dækker luftfartstjenesteudøverens luftfartstjenester, anses for at være et tilstrækkeligt middel til overholdelse. Luftfartstjenesteudøveren skal acceptere, at dokumentationen for certificeringen efter anmodning fra den kompetente myndighed overdrages til denne.
      Luftfartstjenesteudøverne kan integrere flyvesikkerheds- og kvalitetsstyringssystemerne i deres styringssystem.
      3.3.   Driftshåndbøger

      Luftfartstjenesteudøvere skal udarbejde og ajourføre driftshåndbøger for udøvelsen af deres tjenester til brug og vejledning for det operative personale.
      De sikrer, at:

                  a)

                  driftshåndbøgerne indeholder de instrukser og oplysninger, der er nødvendige for, at det operative personale kan udføre sine opgaver

                  b)

                  relevante dele af driftshåndbøgerne står til rådighed for det berørte personale

                  c)

                  det operative personale hurtigt underrettes om ændringer i driftshåndbogen vedrørende deres arbejdsopgaver samt disses ikrafttrædelsestidspunkt.

            4.   SIKKERHED
      Luftfartstjenesteudøvere skal oprette et sikkerhedsstyringssystem for at tilgodese:

                  a)

                  deres faciliteters og personales sikkerhed med henblik på at forhindre ulovlig indgriben i udøvelsen af luftfartstjenesterne

                  b)

                  sikkerheden af de operative data, som de modtager, frembringer eller på anden måde anvender, således at adgangen dertil strengt begrænses til dem, der er bemyndiget dertil.

            Sikkerhedsstyringssystemet skal omfatte:

                  a)

                  procedurer for vurdering og reduktion af sikkerhedsrisici, overvågning og forbedring af sikkerheden, sikkerhedsundersøgelser og videreformidling af indhøstede erfaringer

                  b)

                  midler til påvisning af brud på sikkerhedsbeskyttelsen og varsling af personalet ved hjælp af passende sikkerhedsalarmer

                  c)

                  midler til begrænsning af virkningerne af brud på sikkerheden og til fastlæggelse af udbedrende foranstaltninger og risikoreducerende procedurer for at forhindre gentagelse.

            Luftfartstjenesteudøvere skal, når der er grundlag herfor, sørge for sikkerhedsgodkendelse af deres personale samt for koordination med de relevante civile og militære myndigheder med henblik på at tilgodese deres faciliteters, personales og datas sikkerhed.
      Styringssystemerne for flyvesikkerhed, kvalitet og sikkerhed kan udformes og drives som et integreret styringssystem.
      5.   PERSONALEPOLITIK
      Luftfartstjenesteudøvere skal ansætte personale med hensigtsmæssige kvalifikationer for at sikre, at luftfartstjenesterne udføres på en sikker, effektiv, kontinuerlig og holdbar måde. I den sammenhæng fastlægger de politikker for ansættelse og uddannelse af personale.
      6.   ØKONOMISK STYRKE
      6.1.   Økonomisk og finansiel kapacitet

      Luftfartstjenesteudøvere skal kunne opfylde deres økonomiske forpligtelser såsom de faste og variable driftsomkostninger eller kapitalomkostninger. De skal benytte et passende internt regnskabssystem. De skal påvise deres kapacitet ved hjælp af den i punkt 2.2.2 omhandlede årlige plan og via balancer og regnskaber i den udstrækning, det er praktisk muligt ifølge deres retlige status.
      6.2.   Revision

      I overensstemmelse med artikel 12, stk. 2, i forordning (EF) nr. 550/2004, skal luftfartstjenesteudøvere godtgøre, at de regelmæssigt underkastes en uafhængig revision.
      7.   ERSTATNINGSANSVAR OG FORSIKRINGSDÆKNING
      Luftfartstjenesteudøvere skal have ordninger til dækning af deres forpligtelser i henhold til gældende lov.
      Den metode, der anvendes til at sikre denne dækning, skal stå i rimeligt forhold til det potentielle tab og de potentielle skader under hensyntagen til organisationens juridiske status og den gældende kommercielle forsikringsdækning.
      En luftfartstjenesteudøver, der benytter en anden luftfartstjenesteudøvers tjenester, skal påse, at aftalerne omfatter fordelingen af erstatningsansvaret mellem dem.
      8.   TJENESTERNES KVALITET
      8.1.   Åben og gennemskuelig udøvelse af luftfartstjenester

      Luftfartstjenesteudøvere skal udøve luftfartstjenester på en åben og gennemskuelig måde. De skal offentliggøre betingelserne for adgang til deres tjenester og fastlægge en formel proces, der sikrer, at der regelmæssigt og mindst én gang om året gennemføres individuel eller kollektiv høring af brugerne af deres luftfartstjenester.
      I henhold til gældende EU-ret må luftfartstjenesteudøvere ikke diskriminere på grundlag af brugerens eller brugerkategoriens nationalitet eller identitet.
      8.2.   Nødplaner

      Luftfartstjenesteudøvere skal have udarbejdet nødplaner for alle de luftfartstjenester, de udøver, i tilfælde af, at der indtræder begivenheder, som fører til væsentlig forringelse eller afbrydelse af deres tjenester.
      9.   RAPPORTERINGSKRAV
      Luftfartstjenesteudøvere skal kunne forelægge den relevante nationale tilsynsmyndighed en årsrapport over deres aktiviteter.
      Årsrapporten skal dække deres økonomiske resultater, jf. dog artikel 12 i forordning (EF) nr. 550/2004, og udøverens operationelle præstationer samt alle andre vigtige aktiviteter og udviklingsforløb, navnlig i flyvesikkerhedsmæssig henseende.
      Årsrapporten skal mindst omfatte:

                  a)

                  en vurdering af præstationsniveauet for den udøvede luftfartstjeneste

                  b)

                  luftfartstjenesteudøverens præstation sammenholdt med de præstationsmål, der er fastsat i forretningsplanen nævnt i punkt 2.2.1, idet den faktiske præstation afstemmes med den årlige plan ved hjælp af de præstationsindikatorer, der er fastsat i den årlige plan

                  c)

                  en forklaring af afvigelser fra målene og definition af foranstaltninger til afhjælpning af ethvert problem i referenceperioden som nævnt i artikel 11 i forordning (EF) nr. 549/2004

                  d)

                  udviklingen inden for drift og infrastruktur

                  e)

                  de økonomiske resultater, forudsat at de ikke offentliggøres særskilt i henhold til artikel 12, stk. 1, i forordning (EF) nr. 550/2004

                  f)

                  oplysninger om den formelle høringsproces med brugerne af udøverens tjenester

                  g)

                  oplysninger om politikken for menneskelige ressourcer.

            Luftfartstjenesteudøvere skal stille indholdet af årsrapporten til rådighed for Kommissionen og agenturet på disses anmodning og for offentligheden på betingelser, der fastsættes af den kompetente myndighed i overensstemmelse med national lovgivning.

      BILAG II

         Særlige krav til udøvelse af lufttrafiktjenester

      1.   EJERSKAB
      Lufttrafiktjenesteudøvere skal meddele den i artikel 7, stk. 2, i forordning (EF) nr. 550/2004 omhandlede kompetente myndighed:

                  a)

                  deres retlige status, ejerstruktur og alle ordninger, der øver væsentlig indflydelse på kontrollen over deres aktiver

                  b)

                  alle forbindelser med organisationer, som ikke deltager i udøvelse af luftfartstjenester, herunder forretningsvirksomhed, hvori de enten deltager direkte eller via forbundne virksomheder, og som tegner sig for mere end 1 % af deres forventede indtægter. Desuden skal de give meddelelse om enhver ændring af enhver individuel kapitalandel, der udgør 10 % eller derover af deres samlede kapital.

            Lufttrafiktjenesteudøvere skal træffe alle fornødne foranstaltninger til at forhindre situationer med interessekonflikter, som kan bringe en uvildig og objektiv udøvelse af deres tjenester i fare.
      2.   ÅBEN OG GENNEMSKUELIG UDØVELSE AF TJENESTER
      Ud over bestemmelsen i punkt 8.1, i bilag I, kan en medlemsstat, hvis det besluttes, at udøvelsen af bestemte lufttrafiktjenester skal tilrettelægges i en konkurrencemæssig sammenhæng, træffe alle egnede foranstaltninger til at sikre, at udøverne af disse særlige lufttrafiktjenester hverken optræder på en måde, som har til formål eller til følge at forhindre, begrænse eller fordreje konkurrencen, eller optræder på en måde, som i henhold til gældende national ret og EU-ret udgør et misbrug af en dominerende stilling.
      3.   SIKRE TJENESTER
      3.1.   Flyvesikkerhedsstyringssystem (SMS)

      3.1.1.   Almindelige flyvesikkerhedskrav

      Lufttrafiktjenesteudøvere skal som en integrerende del af forvaltningen af deres tjenester have oprettet et flyvesikkerhedsstyringssystem (SMS), der:

                  a)

                  sikrer en formaliseret, entydig og proaktiv fremgangsmåde til opnåelse af systematisk flyvesikkerhedsstyring ved opfyldelse af lufttrafiktjenesteudøverens flyvesikkerhedsmæssige ansvar i forbindelse med udøvelsen af lufttrafikstyring, drives under skyldig hensyntagen til alle de tjenester og understøttende arrangementer, der er under ATM-udøverens ledelsesmæssige kontrol, og som sit grundlag indeholder en flyvesikkerhedspolitisk erklæring, som angiver virksomhedens grundlæggende fremgangsmåde med henblik på styring af flyvesikkerheden (flyvesikkerhedsstyring)

                  b)

                  sikrer, at alle, der er involveret i de flyvesikkerhedsmæssige aspekter af lufttrafiktjenesteudøvelse, har et individuelt sikkerhedsmæssigt ansvar for egne handlinger, at lederne er ansvarlige for deres egne afdelingers eller kontorers flyvesikkerhedsmæssige præstationer, og at lufttrafiktjenesteudøverens topledelse har et overordnet ansvar for flyvesikkerheden (flyvesikkerhedsmæssigt ansvar)

                  c)

                  sikrer, at opnåelse af et tilfredsstillende flyvesikkerhedsniveau i lufttrafiktjenesterne prioriteres højest (flyvesikkerhedsprioritering)

                  d)

                  sikrer, at det væsentligste flyvesikkerhedsmål under udøvelse af lufttrafiktjeneste i så stor udtrækning, som det er praktisk muligt, er at reducere risikoen for, at lufttrafiktjenester bidrager til et flyvehavari (flyvesikkerhedsmål).

            3.1.2.   Krav til opnåelse af flyvesikkerhed

      Som led i driften af SMS’et skal lufttrafiktjenesteudøvere:

                  a)

                  sikre, at personalet er tilstrækkeligt uddannet og kompetent til det arbejde, det skal udføre, og desuden har den behørige tilladelse dertil, hvis en sådan kræves, og opfylder de relevante helbredskrav (kompetence)

                  b)

                  påse, at der er udpeget en flyvesikkerhedsstyringsfunktion med organisatorisk ansvar for SMS’ets udvikling og vedligeholdelse, påse, at denne ansvarsfunktion er uafhængig af det normale ledelseshierarki og ansvarlig direkte over for det højeste organisatoriske niveau. Hvis der er tale om små virksomheder, hvor ansvarlighedsdelingen kan forhindre tilstrækkelig uafhængighed, suppleres ordningerne for sikring af flyvesikkerheden dog med yderligere uafhængige midler, og det påses, at det højeste ledelsesniveau i den virksomhed, der udøver tjenesten, tager direkte del i varetagelsen af flyvesikkerhedsstyringen (flyvesikkerhedsstyringsansvar)

                  c)

                  påse, at der overalt, hvor det er praktisk gennemførligt, udledes kvantitative flyvesikkerhedsniveauer, som vedligeholdes for alle funktionssystemer (kvantitative flyvesikkerhedsniveauer)

                  d)

                  påse, at SMS’et dokumenteres systematisk og på en måde, der sikrer en klar sammenkædning til virksomhedens flyvesikkerhedspolitik (SMS-dokumentation)

                  e)

                  sikre, at sikkerheden af de eksternt ydede tjenester og forsyninger er tilstrækkelig og tilfredsstillende i forhold til deres flyvesikkerhedsmæssige betydning under udøvelsen af lufttrafiktjenester (eksterne tjenester og forsyninger)

                  f)

                  påse, at risikovurdering og -reduktion udføres på et passende niveau, som sikrer, at der tages behørigt hensyn til alle aspekter af ATM-udøvelsen (risikovurdering og -reduktion). Hvad angår ændringer af ATM-funktionssystemet, finder punkt 3.2 anvendelse

                  g)

                  påse, at operationelle eller tekniske ATM-hændelser, der vurderes at have væsentlig sikkerhedsmæssig betydning, straks undersøges, og at der træffes alle nødvendige foranstaltninger til afhjælpning (flyvesikkerhedsmæssige hændelser). Desuden skal de godtgøre, at de har opfyldt kravene om rapportering og vurdering af flyvesikkerhedsmæssige hændelser i overensstemmelse med gældende national ret og EU-ret.

            3.1.3.   Krav til sikring af flyvesikkerhed

      Som led i driften af SMS’et skal lufttrafiktjenesteudøvere påse, at:

                  a)

                  der rutinemæssigt foretages flyvesikkerhedsundersøgelser med henblik på om fornødent at anbefale forbedringer, give ledelsen vished for flyvesikkerheden på dennes område og bekræfte, at de relevante dele af SMS’et overholdes (flyvesikkerhedsundersøgelser)

                  b)

                  der eksisterer metoder til at identificere ændringer af funktionssystemer eller driftsforhold, som kan tyde på, at et givet element er ved at nå et punkt, hvor acceptable sikkerhedsstandarder ikke længere kan opfyldes, og til sikring af, at der træffes foranstaltninger til afhjælpning (flyvesikkerhedsovervågning)

                  c)

                  flyvesikkerhedsregistreringer til stadighed vedligeholdes som led i driften af SMS’et som grundlag for sikring af flyvesikkerhed for alle, der har tilknytning til eller er ansvarlige for eller afhængige af de ydede tjenester, og for den kompetente myndighed (flyvesikkerhedsregistreringer).

            3.1.4.   Krav til flyvesikkerhedsfremmende foranstaltninger

      Som led i driften af SMS’et skal lufttrafiktjenesteudøvere påse, at:

                  a)

                  alle medarbejdere er opmærksomme på de potentielle flyvesikkerhedsmæssige farer, der knytter sig til deres arbejdsopgaver (flyvesikkerhedsbevidsthed)

                  b)

                  viden, der udspringer af undersøgelser af flyvesikkerhedshændelser og andre flyvesikkerhedsmæssige aktiviteter, videreformidles inden for virksomheden på ledelses- og driftsniveau (videreformidling af erfaringer)

                  c)

                  alle medarbejdere aktivt opfordres til at foreslå løsninger på, hvordan påviste farer kan håndteres, og at der foretages ændringer for at forbedre flyvesikkerheden, hvor det synes nødvendigt (forbedring af flyvesikkerheden).

            3.2.   Flyvesikkerhedsmæssige krav til risikovurdering og -reduktion ved ændringer

      3.2.1.   Afdeling 1

      Som led i driften af SMS’et skal lufttrafiktjenesteudøvere påse, at der gøres en systematisk indsats for at identificere farer og udføre risikovurdering og -reduktion i forbindelse med alle ændringer af de dele af ATM-funktionssystemet og dets understøttende ordninger, der er under udøverens ledelsesmæssige kontrol, på en måde, som omfatter:

                  a)

                  hele den operative periode for den pågældende komponent i ATM-funktionssystemet fra den indledende planlægning og specifikation, gennem dens efterfølgende operationelle anvendelse og vedligeholdelse til dens operative udfasning

                  b)

                  ATM-funktionssystemets luftbårne, jordplacerede og i påkommende tilfælde rumbaserede komponenter i samarbejde med de ansvarlige parter

                  c)

                  ATM-funktionssystemets udstyr, procedurer og personalepolitik, samspillet mellem disse elementer indbyrdes og mellem den pågældende komponent og resten af ATM-funktionssystemet.

            3.2.2.   Afdeling 2

      Fareidentifikation, risikovurdering og risikoreduktion skal omfatte:

                  a)

                  en fastlæggelse af den pågældende komponents omfang, afgrænsning og grænseflader samt af dens funktioner og tilsigtede operationelle miljø

                  b)

                  en fastlæggelse af de sikkerhedsmæssige mål, der skal gælde for den pågældende komponent, herunder:

                              i)

                              en identifikation af ATM-relaterede sandsynlige fare- og fejlbetingelser og de kombinerede virkninger deraf

                              ii)

                              en vurdering af den virkning, de kan have på et luftfartøjs flyvesikkerhed, og en vurdering af de pågældende virkningers alvorlighed ved hjælp af alvorsklassifikationsskemaet i afdeling 4

                              iii)

                              en fastlæggelse af deres tolerance udtrykt i den maksimale sandsynlighed for, at faren optræder, idet dette afledes af alvorlighedsgraden og af den maksimale sandsynlighed for, at farens virkninger optræder, i overensstemmelse med, hvad der er angivet i afdeling 4

                  c)

                  i påkommende tilfælde en udledning af en risikoreduktionsstrategi, som:

                              i)

                              fastlægger de modforanstaltninger, der skal træffes for at beskytte mod de risikobærende farer

                              ii)

                              om nødvendigt omfatter udvikling af sikkerhedsmæssige krav, som potentielt vedrører den pågældende komponent, andre dele af ATM-funktionssystemet eller det operationelle miljø

                              iii)

                              viser, at den er gennemførlig, og at den virker

                  d)

                  en verifikation af, at alle fastlagte sikkerhedsmæssige mål og krav er opfyldt

                              i)

                              før ændringen gennemføres

                              ii)

                              under alle overgangsstadier til operationel tjeneste

                              iii)

                              under hele den operationelle periode

                              iv)

                              under alle overgangsstadier til operationel udfasning.

            3.2.3.   Afdeling 3

      Resultaterne, de tilknyttede begrundelser og bevismaterialet fra risikovurdering og -reduktion, herunder fareidentifikation, skal samles og dokumenteres på en måde, som sikrer, at:

                  a)

                  der foreligger fuldstændigt bevis til påvisning af, at sikkerhedsniveauet for den pågældende komponent og det samlede ATM-funktionssystem er og vil forblive tolerabelt, idet de opfylder de samlede flyvesikkerhedsmål og -krav. Dette omfatter i påkommende tilfælde specifikationer af alle forudsigelses-, overvågnings- eller undersøgelsesmetoder, der benyttes

                  b)

                  alle sikkerhedsmæssige krav til gennemførelsen af en ændring kan føres tilbage til den forventede operation eller funktion.

            3.2.4.   Afdeling 4

      Fareidentifikation og alvorsvurdering
      Der skal foretages en systematisk fareidentifikation. Alvorlighedsgraden af virkningerne af farer i et givet operationelt miljø bestemmes ved hjælp af nedenstående klassifikationsskema, idet alvorligheden klassificeres i henhold til et specifikt argument, som viser farernes mest sandsynlige virkning under de værst tænkelige forhold.

                  Alvorlighedsgrad

                  Virkning på drift

                  1
                  (Alvorligst)

                  Havari som defineret i artikel 2 i Europa-Parlamentets og Rådets forordning (EU) nr. 996/2010 (1)

                  2

                  Alvorlig hændelse som defineret i artikel 2 i forordning (EU) nr. 996/2010

                  3

                  Større hændelse under anvendelse af et luftfartøj, hvor luftfartøjets sikkerhed kan være blevet bragt i fare, og det var tæt på at kollidere med et andet luftfartøj eller med terræn eller hindringer.

                  4

                  Betydningsfuld hændelse, som omfattede omstændigheder, der tyder på, at der kunne være sket et havari eller en alvorlig eller omfattende hændelse, hvis risikoen ikke var blevet styret inden for sikkerhedsmargenerne, eller hvis der havde været et andet luftfartøj i nærheden.

                  5
                  (Mindst alvorligt)

                  Ingen umiddelbar indflydelse på sikkerheden

            For at aflede en fares virkning på driftstilstanden og fastslå dens alvorlighedsgrad skal den systematiske fremgangsmåde/proces omfatte farers virkning på ATM-funktionssystemets forskellige dele såsom flyvebesætning, flyveledere, luftfartøjets funktionsmuligheder, funktionsmulighederne for jordplacerede dele af ATM-funktionssystemet og mulighederne for at udøve sikre lufttrafiktjenester.
      Risikoklassifikationsskema
      Der skal udarbejdes risikobaserede sikkerhedsmæssige mål udtrykt ved den højeste sandsynlighed for, at faren bliver virkelighed, afledt både af, hvor alvorlig dens virkning er, og af hvor stor den maksimale sandsynlighed er for, at dens virkning vil optræde.
      Som et nødvendigt supplement til påvisningen af, at de fastlagte kvantitative mål er nået, skal der anlægges yderligere flyvesikkerhedsstyringsmæssige overvejelser for at tilføre ATM-systemet en højere grad af sikkerhed, når dette er rimeligt.
      3.2.5.   Afdeling 5

      Softwaresikringssystem
      Inden for rammerne af administrationen af SMS indfører lufttrafiktjenesteudøvere et softwaresikringssystem i overensstemmelse med forordning (EF) nr. 482/2008.
      3.3.   Flyvesikkerhedsmæssige krav til teknisk personale, som udfører operative flyvesikkerhedsrelaterede opgaver

      Lufttrafiktjenesteudøvere skal påse, at det tekniske personale, herunder underkontraherede driftsorganisationers personale, der driver og vedligeholder ATM-udstyr, som er godkendt til operationel brug, har og vedligeholder tilstrækkelig viden om og forståelse af de tjenester, som det understøtter, viden om og forståelse af den faktiske og potentielle indvirkning deres arbejde har på de pågældende tjenesters sikkerhed, og viden om og forståelse af de arbejdsbegrænsninger, som skal finde anvendelse.
      Lufttrafiktjenesteudøvere skal dokumentere, at det personale, der medvirker ved sikkerhedsrelaterede opgaver, herunder underkontraherede driftsorganisationers personale, har den nødvendige kompetence, og at vagtordningerne tilrettelægges, så tjenesten er sikret tilstrækkelig kapacitet og kontinuitet. Der skal desuden være dokumentation for planer og politik for personalets kompetenceudvikling, uddannelsespolitik, uddannelsesplaner og -opgørelser samt ordninger for tilsyn med ikke-kvalificeret personale. Udøverne skal have procedurer til brug i tilfælde, hvor der kan rejses tvivl om personalets fysiske eller mentale helbred.
      Lufttrafiktjenesteudøvere skal føre et register over det personale, der er inddraget i sikkerhedsrelaterede opgaver, med angivelse af dets antal, status og placering.
      I dette register:

                  a)

                  udpeges de ansvarlige ledere inden for flyvesikkerhedsrelaterede funktioner

                  b)

                  opgøres det tekniske personales og driftspersonalets relevante kvalifikationer set i forhold til færdigheds- og kompetencekravene

                  c)

                  specificeres de steder og opgaver, hvortil det tekniske personale og driftspersonalet er henført, herunder eventuelle vagtordninger.

            4.   ARBEJDSMETODER OG DRIFTSPROCEDURER
      Lufttrafiktjenesteudøvere skal kunne påvise, at deres arbejdsmetoder og driftsprocedurer er i overensstemmelse med standarderne i følgende bilag til konventionen angående international civil luftfart, for så vidt de er relevante for udøvelsen af lufttrafiktjenester i det berørte luftrum:

                  a)

                  bilag 2 vedrørende lufttrafikregler, 10. udgave, juli 2005, inkl. alle ændringer indtil nr. 42

                  b)

                  bilag 10 vedrørende aeronautisk telekommunikation, bind II angående kommunikationsprocedurer, herunder procedurer med PANS-status, 6. udgave, oktober 2001, inkl. alle ændringer indtil nr. 85

                  c)

                  bilag 11 vedrørende lufttrafiktjenester, 13. udgave, juli 2001, inkl. alle ændringer indtil nr. 47-B.

         (1)  EUT L 295 af 12.11.2010, s. 35.

      BILAG III

         Særlige krav til udøvelse af meteorologiske tjenester

      1.   TEKNISK OG OPERATIV KOMPETENCE OG KAPACITET
      Udøvere af meteorologiske tjenester skal påse, at nedenstående brugere får de meteorologiske oplysninger, der er nødvendige for, at de kan udføre deres funktioner, i en brugervenlig form:

                  a)

                  operatører og flyvebesætningsmedlemmer til planlægning før og under flyvningen

                  b)

                  lufttrafiktjenesteudøvere og flyveinformationstjenester

                  c)

                  eftersøgnings- og redningsenheder

                  d)

                  flyvepladser.

            Udøvere af meteorologisk tjeneste skal bekræfte det opnåelige nøjagtighedsniveau for de oplysninger, der videregives med henblik på drift, herunder kilden til disse oplysninger, samtidig med at det sikres, at de afgives rettidigt og om fornødent ajourføres.
      2.   ARBEJDSMETODER OG DRIFTSPROCEDURER
      Udøvere af meteorologiske tjenester skal kunne påvise, at deres arbejdsmetoder og driftsprocedurer er i overensstemmelse med standarderne i følgende bilag til konventionen angående international civil luftfart, for så vidt de er relevante for udøvelse af meteorologisk tjeneste i det berørte luftrum:

                  a)

                  bilag 3 vedrørende meteorologiske tjenester til international luftfart, 17. udgave, juli 2010, inkl. alle ændringer indtil nr. 75

                  b)

                  bilag 11 vedrørende lufttrafiktjenester, 13. udgave, juli 2001, inkl. alle ændringer indtil nr. 47-B

                  c)

                  bilag 14 vedrørende flyvepladser i følgende udgaver:

                              i)

                              bind I vedrørende udformning og drift af flyvepladser, 5. udgave, juli 2009, inkl. alle ændringer indtil nr. 10-B

                              ii)

                              bind II vedrørende helikopterflyvepladser, 3. udgave, juli 2009, inkl. alle ændringer indtil nr. 4).

      BILAG IV

         Særlige krav til udøvelse af luftfartsinformationstjenester

      1.   TEKNISK OG OPERATIV KOMPETENCE OG KAPACITET
      Udøvere af luftfartsinformationstjenester skal påse, at der står information og data til rådighed til drift i en form, der er passende for:

                  a)

                  flyvepersonale, herunder flyvebesætning, samt flyveplanlægning, flystyringssystemer (flight management systems) og flyvesimulatorer

                  b)

                  lufttrafiktjenesteudøvere, der er ansvarlige for flyveinformationstjenester, flyveinformationstjenester på flyvepladser og videregivelse af informationer forud for flyvning.

            Udøvere af luftfartsinformationstjenester skal sikre dataenes integritet og bekræfte nøjagtighedsniveauet for de oplysninger, der videregives med henblik på drift, herunder kilden til disse oplysninger, før de videregives.
      2.   ARBEJDSMETODER OG DRIFTSPROCEDURER
      Udøvere af luftfartsinformationstjenester skal kunne påvise, at deres arbejdsmetoder og driftsprocedurer er i overensstemmelse med standarderne i:

                  a)

                  Kommissionens forordning (EU) nr. 73/2010 (1)

                  b)

                  følgende bilag til konventionen angående international civil luftfart, for så vidt de er relevante for udøvelsen af luftfartsinformationstjenester i det berørte luftrum:

                              i)

                              bilag 3 vedrørende meteorologiske tjenester til international luftfart, 17. udgave, juli 2010, inkl. alle ændringer indtil nr. 75

                              ii)

                              bilag 4 vedrørende aeronautiske kort, 11. udgave, juli 2009, inkl. alle ændringer indtil nr. 56

                              iii)

                              bilag 15 vedrørende luftfartsinformationstjenester, 13. udgave, juli 2010, inkl. alle ændringer indtil nr. 36, jf. dog forordning (EU) nr. 73/2010.

         (1)  EUT L 23 af 27.1.2010, s. 6.

      BILAG V

         Særlige krav til udøvelse af kommunikations-, navigations- eller overvågningstjenester

      1.   TEKNISK OG OPERATIV KOMPETENCE OG KAPACITET
      Udøvere af kommunikations-, navigations- eller overvågningstjenester skal sikre deres tjenesters disponibilitet, kontinuitet, nøjagtighed og integritet.
      Udøvere af kommunikations-, navigations- eller overvågningstjenester skal bekræfte kvalitetsniveauet for de tjenester, de udøver, og påvise, at deres udstyr regelmæssigt vedligeholdes og om fornødent kalibreres.
      2.   SIKRE TJENESTER
      Udøvere af kommunikations-, navigations- eller overvågningstjenester skal opfylde kravene i punkt 3 i bilag II vedrørende sikre tjenester.
      3.   ARBEJDSMETODER OG DRIFTSPROCEDURER
      Udøvere af kommunikations-, navigations- eller overvågningstjenester skal kunne påvise, at deres arbejdsmetoder og driftsprocedurer er i overensstemmelse med standarderne i bilag 10 vedrørende aeronautisk telekommunikation til konventionen angående international civil luftfart i følgende udgaver, for så vidt de er relevante for udøvelsen af kommunikations-, navigations- eller overvågningstjenester i det berørte luftrum:

                  a)

                  bind I vedrørende radionavigationshjælpemidler, 6. udgave, juli 2006, inkl. alle ændringer indtil nr. 85

                  b)

                  bind II vedrørende kommunikationsprocedurer, herunder procedurer med PANS-status, 6. udgave, oktober 2001, inkl. alle ændringer indtil nr. 85

                  c)

                  bind III vedrørende kommunikationssystemer, 2. udgave, juli 2007, inkl. alle ændringer indtil nr. 85

                  d)

                  bind IV vedrørende overvågningsradar og antikollisionssystemer, 4. udgave, juli 2007, inkl. alle ændringer indtil nr. 85

                  e)

                  bind V vedrørende udnyttelse af luftfartsradiofrekvensspektret, 2. udgave, juli 2001, inkl. alle ændringer indtil nr. 85.